Wes-Kaapse skole dok miljoene op vir bankkosteFoto bloot ter illustrasie. (Foto: Unsplash / Barry Zhou) Wes-Kaapse staatskole het verlede jaar meer as R36 miljoen in bankkoste betaal – ŉ gemiddeld van R23 572 per skool. David Maynier, provinsiale minister van onderwys, sê dié gemiddeld verbloem egter ŉ aantal beduidende uitskieters. “Veertig van ons skole betaal na bewering meer as R100 000 per jaar aan bankkoste, met die top-10 hoogste bankkoste meer as R1,5 miljoen in 2021.” “Kommerwekkend betaal een van ons geen-fooie skole ook meer as R100 000 per jaar en agt geen-fooie skole betaal meer as R50 000 per jaar. “Alhoewel rekeninghouers moet betaal vir dienste gelewer, sal ons graag wil seker maak dat skoolgeld primêr aan leerders se onderrig spandeer word – veral wat betref geen-fooie skole.” Die departement het 10 van die fooibetalende skole en nege geen-fooi skole met die hoogste bankkoste skriftelik genader vir hul insette oor die uitgawes en watter bystand hulle van die departement benodig om die kostes te verminder. “Ons het ook die senior bestuurders van sommige van die grootste banke op ŉ informele basis genader om die situasie te bespreek,” sê Maynier. “Ek waardeer hulle bereidwilligheid om die kwessie te ondersoek om maniere te vind om die kostes te verlaag. Ek sal formeel met die grootste banke kontak maak vir hul bystand sodra alle data ingewin is.” Maynier sê die departement onderneem ook om die skole by te staan om maniere te vind om die bankkoste te verlaag sodat leerders die volle voordeel uit belegging in onderwys kan trek. Intussen dui ŉ persverklaring deur TPN van MRI Software daarop dat minder as 60% van ouers hul skoolgeld betyds betaal. Waldo Marcus, hoof van bemarking by TPN, sê dié kredietburo kan bevestig dat vier van Johannesburg se bekendste staatskole elkeen nog meer as R20 miljoen se agterstallige fooie moet insamel. Die hoogste is naby aan R30 miljoen. “Die data wys dat November en Desember die belangrikste maande vir skole is om agterstallige geld in te samel, voor die betalingsiklus vir die nuwe jaar begin.” TPN bied ŉ oplossing aan skole om die uitstaande geld in te samel: ouers kan elke maand ŉ SMS ontvang van die kredietburo waarin hulle bedank word dat hulle die skoolgeld betaal het, met ŉ kennisgewing van watter impak die jongste betaling op hulle kredietprofiel het. Marcus sê dit is ŉ kragtige motivering om beter betalingsgedrag aan te moedig. Skole kan ouers, wat nie betaal nie, gratis by die kredietburo aanmeld.